
7.-12. MAI 2006 I NAIROBI

OPPSUMMERING

Hovedpunkter
Foreslåtte hasteresolusjoner om respekt for religioner med utgangspunkt i karikaturtegningene ble trukket. I stedet ble det vedtatt å drøfte dette som vanlig resolusjonstema på vårsesjonen 2007. Resolusjon om miljø skapte mest debatt og delavstemninger. Det ble bl.a. flertall for en formulering om å omdanne UNEP til en FN særorganisasjon.  Drøftelser om IPU-reform fortsatte, med klare ambisjoner om å gjøre IPU til FNs parlamentariske arm.
Stortingets delegasjon var ledet av Finn Martin Vallersnes (H). Andre medlemmer av delegasjonen var nestleder Thore Nistad (FrP), Espen Johnsen (A), Magnhild Meltveit Kleppa (SP) og Ingrid Heggø (A).

Hastetema. Religionsfrihet eller tørkekatastrofer
På forhånd var det størst spenning knyttet til de foreliggende foreslagene om å drøfte respekt for religioner og karikaturtegningene som hastetema. Det forelå flere slike forslag fra ulike arabiske land og den arabiske interparlamentariske union, og ett fra Sverige. Imidlertid fremsatte vertslandet Kenya et forslag med støtte fra den afrikanske gruppe om å i stedet drøfte sult som følge av tørkekatastrofer i Afrika som hastetema. Forslagene om religionsrespekt og andre forslag om fugleinfluensa og narkotikahandel ble deretter trukket, slik at det kunne bli konsensus om Kenyas forslag. I stedet ble det vedtatt å drøfte religionsrespekt som et ordinært tema (ikke hastetema) på vårsesjonen 2007, med følgende overskrift: ”Ensuring respect for and peaceful co-existence between all religions, communities and beliefs in a globalized world”. Den vedtatte hasteresolusjonen om tørkekatastrofer i Afrika rettet seg både mot giverland med appell om økonomisk støtte, og til mottakerlandene.
Håndvåpen. Førstekomite for fred og sikkerhet
Den største debatten her gjaldt spørsmålet om resolusjonen skulle omtale både lovlige og  ulovlige håndvåpen, slik utkastet la opp til, eller om den bare skulle gjelde de ulovlige. India gikk hardt inn for å begrense temaet til de ulovlige håndvåpen, under henvisning til enhver stats rett til å ha våpen til å forsvare seg. I avstemningen om dette spørsmålet fikk India støtte av flere land, bl.a. mange arabiske. Flertallet gikk imidlertid inn for å ikke utvanne resolusjonen på denne måten, og fremholdt at lovlige våpen ofte ender opp som ulovlige. Det var også debatt om våpen som macheter, spyd og lignende skulle inn i resolusjonen, noe det ble flertall for. Det ble også flertall for å ta inn referanse til såkalte MANPADS, for eksempel håndbårne raketter. Til tross for indisk og kinesisk motstand kom det inn i resolusjonen en klar henvisning til arbeidet med en Arms Trade Treaty. Det norske innlegget (Kleppa) fremhevet arbeidet med en Arms Trade Treaty, betydningen av kommende Review Conference for FNs handlingsprogram i juni 2006, behovet for å regulere våpenmegling, samt programmer for demobilisering og avvæpning (DDR-programmer) og våpen i bytte for utvikling.
Miljø. Andrekomite for miljø og handel
Klimaspørsmålene og Kyotoprotokollen stod her sentralt. Det var debatt og avstemning om hvorvidt USA skulle nevnes spesielt blant de store forurensende land som ikke var part i Kyotoprotokollen, men det ble her flertall for ikke å ta med referanse til bestemte land (USA er for tiden ikke med i IPU). I resolusjonen ble det tatt inn et fransk forslag om å begrense til 2 % økningen i i globale temperaturer sammenlignet med førindustriell tid. Den norske delegasjonen fikk inn i resolusjonsteksten referanse til klimaendringene i arktiske strøk. Alle de andre norske skriftlige endringsforslagene kom også inn i den endelige resolusjonsteksten. Den indiske delegasjonen fremholdt behovet for teknologioverføring til utviklingslandene for å redusere utslipp. Et annet debattemne var spørsmålet om å gjøre om UNEP til en FN-særorganisasjon. Til tross for at det ble henvist til G77-landenes motstand mot dette, vant forslaget flertall, bl.a. med støtte fra EU-landene og den norske delegasjonen i avstemningen. Det ble også debatt om det britiske forslaget om å vise til atomenergi som en mulig energikilde. Frankrike støttet britene her. Den endrede resolusjonsteksten som tok inn en slik referanse, hadde sterke formuleringer om behovet for avfallshåndtering ved atomenergi, og teksten ble vedtatt med konsensus på dette punkt. Det norske innlegget (Johnsen) fokuserte på behovet for regional dokumentasjon av klimaendringer slik som ACIA-rapporten om arktiske strøk. Videre tok det opp betydningen av Millenneum Ecosystem Assessment Report, og viktigheten av å dokumentere kostnader ved miljøskade. Han nevnte også behovet for styrket internasjonal kontroll med gjennomføring av konvensjonsforpliktelser, bedre koordinering, og mer forutsigbar finansiering av FNs miljøarbeid.
Vold mot kvinner. Tredjekomite for menneskerettigheter og demokrati
I denne komiteen var det større grad av konsensus enn i de andre to. Unntaket var Iran og enkelte arabiske land som på flere punkter ville utvanne resolusjonen, med henvisninger til kvinnens viktige stilling i familien, forskjellen mellom kvinner og menn, rett til å følge en viss kleskode, og kulturelle forskjeller. Et svensk forslag om å inkludere narkomane og lesbiske som særlig utsatte for vold, vakte debatt. Den norske og nederlandske delegasjonen støttet svenskene, men forslaget ble nedstemt. Det norske innlegget (Heggø) la særlig vekt på menneskehandel, og kvinners stilling i og etter væpnet konflikt med henvising til res. 1325 fra FNs Sikkerhetsråd. Praktisk talt alle de norske skriftlige endringsforslagene kom inn i den endelige teksten. 
Midtøsten-komiteen

Komiteen har vært ledet av Vallersnes i fire år, som nå måtte fratre vervet. Han hadde møte i komiteen der parlamentarikere fra Knesset og Palestinian National Council møtte, sammen med representanter fra parlamentene i Egypt og Jordan. Det var ingen Hamas-parlamentarikere på IPU-konferansen. Vallersnes ga i midlertid uttrykk for det syn at dersom Hamas-parlamentarikere skulle ønske å møte i IPUs Midtøsten-komite, ville han ta i mot dem. Midtøstenkomiteens rapport til UPI-forsamlingen la vekt på at IPU nettopp er et forum for dialog mellom parlamentarikere, og at slik kontakt ville kunne bidra til å støtte moderate krefter i Hamas. Knesset-representantene sa da at i så fall ville ikke de møte dem i Midtøsten-komiteen. De andre medlemmene av komiteen var ikke uenige i Vallersnes’ uttalelse om dette.
For øvrig hadde parlamentspresidenten fra Hamas i det nyvalgte palestinske parlament Palestinian Legislative Council skrevet til IPUs president med anmodning om at IPUs Menneskerettighetskomite undersøkte sakene til visse fengslede palestinere i Israel. Håndteringen av brevet ble drøftet i IPUs Eksekutivkomite, der det særlig var spørsmål om hvorvidt en formell besvarelse av brevet ville kunne utlegges som en form for uønsket kontakt med Hamas representert ved parlamentspresidenten. Eksekutivkomiteen hvor bl.a. EU-landene Frankrike og Storbritannia er representert, ga tilslutning til at brevet kunne besvares.  
Generaldebatten. Utvikling av demokrati

Temaet for generaldebatten i plenum var denne gang ”Arbeid for demokrati og hjelp til å bygge demokratiske institusjoner”. Innleggenes hovedfokus varierte veldig, bl.a. tok en rekke land opp karikaturtegningene og respekt for religioner. Andre omtalte det sivile samfunns rolle og demokratiutvikling og betydningen av frie media. Flere delegasjoner fra de etablerte demokratier pekte på viktigheten av å vedlikeholde demokratiet og ikke ta det for gitt. Noen mente det manglet demokrati og parlamentarisk representasjon i internasjonale organisasjoner, og at IPU hadde en rolle og spille i den forbindelse. Valg måtte suppleres med andre kontrollmekanismer for å sikre demokrati. Maktfordelingsprinsippet var viktig, sa flere delegasjoner. Bilaterale prosjekter for teknisk assistanse er nyttige. Opposisjonens rolle ble også fremhevet. Selv om demokratiet har vunnet ved at så mange land gjennomfører frie valg, er manglende valgdeltakelse og oppslutning om partipolitisk arbeid en utfordring, ble det sagt. Kvinners stilling i politikken ble omtalt av flere. Det norske innlegget (Vallersnes) fremhevet at det finnes visse kjerneelementer i demokratibegrepet, men at demokratiet må kunne finne sin egen utforming i ulike deler av verden. Videre understreket det norske innlegget sammenhengen mellom demokrati og menneskerettigheter, den enkelte parlamentarikers individuelle ansvar, og manglende demokrati i Burma og i enkelte av Norges nærområder, med uuttalt referanse til Hviterussland. Nordisk Råds innlegg (Nistad) la vekt på betydningen av en mer rettferdig og åpen handel for utviklingslandene.
Tolv pluss (den geopolitiske vestgruppen)
IPU-reform
IPUs nye president Casini har igangsatt et arbeid for å reformere IPU, med sikte på nærmere tilknytning til FN og mer politisk fokus og oppmerksomhet omkring IPU. Tolv pluss-landene leverte et innspill til debatten med følgende hovedforslag: Velge resolusjonstemaene i vårsesjonene i IPU utelukkende fra FNs dagsorden, IPU bør knyttes til FNs nye menneskerettighetsråd og fredsbyggingskommisjon, parlamentarikere med relevant ekspertise fra nasjonale parlamenter bør sendes til IPU-konferansene, innleggene i de tre komiteene bør være mer direkte rettet mot resolusjonsforslagene og mindre generelle, og de geopolitiske gruppenes rolle bør ikke svekkes.
Endring av regler for tolv pluss

Den viktigste endringen som ble foreslått av en arbeidsgruppe om revisjon av tolv plussreglene gjaldt en sterkere plikt for gruppens medlemsland til å la seg forplikte av flertallets synspunkter i den enkelte sak. Det tyske forslaget om å gjøre tysk til et nytt arbeidsspråk i tolv pluss i tillegg til fransk og engelsk, vant liten støtte. Gruppens navn ble foreslått endret til ”Europan pluss” eller lignende.

Stiftelse for ekstern IPU-finansiering
IPU-presidentens ønske om å øke IPUs aktiviteter i form av prosjekter, men uten å øke medlemsbidragene, vil han søke gjennomført ved ekstern finansiering. Dette skal etter planen komme dels fra offentlige kilder som for eksempel SIDA eller evt. NORAD og andre, og dels fra private selskaper. Det ble reist spørsmål ved dette, bl.a. fra norsk side. Dette gjaldt særlig betydningen av å sikre at IPUs målsettinger ivaretas i stiftelsenes beslutninger om valg av IPU-prosjekter med slike eksterne midler.
Besøk til tørkeområdene i Garissa

Enkelte lands delegasjonsledere, inkludert den norske, ble invitert til å bli med på en dagstur til Garissa for å se tørkerammede områder i Nord-Kenya. Reisen ble arrangert av UNICEF i samarbeid med IPU. Ved besøk på sykehus i området ble det vist hvordan særlig barn som var svekket av tørkens konsekvenser, svært lett dukket under for ulike typer sykdommer. 
Annet
Menneskerettighetskomiteen hadde sin vanlige gjennomgang av saker om parlamentarikerkolleger fra 21 land. I noen tilfelle var det fremgang å spore, i andre skjer lite. En ny sak denne gang gjaldt den filippinske parlamentariker Beltran fra fjorårets vertsland for IPUs hovedkonferanse. 

Paneler om Afrika og om HIV/AIDS og barn ble arrangert i tilknytning til IPU-konferansen. Under Afrikapanelet ble det holdt innlegg fra norsk side (Kleppa) bl.a. om behovet for demokrati og godt styresett for at befolkningen i de rike land skal kunne være engasjert i utviklingsbistand. Betydningen av lokal forankring og grasrotbevegelser ble understreket, bl.a. med henvisning til Wangari Maathai. 
Kvinnemøtet ble arrangert i forkant av konferansen for å gi mulighet til innspill i resolusjonstekstene, denne gangen resolusjonen om miljø. Det var også en debatt om kvoteringsregler i politikken. Også her var det aktiv norsk deltakelse. 
Finn Martin Vallersnes

Leder av Stortingets IPU-delegasjon
